
Informacija spaudai
2008.07.17

A. Vasiljevas:
”Tokio lygio lenktynių Lietuvoje nesitikėjau”
Ketvirtadienio rytą “Omnitel 1000 km. lenktynių” spaudos centre apsilankė vienos pagindinių pretendenčių į nugalėtojo laurus laikomos gamyklinės “Snoras Spyker Squadron” komandos lenktynininkas Aleksejus Vasiljevas. Tiesiog negalėjome praleisti tokios progos ir nepakalbinti vieno tituluočiausių “Omnitel 1000 km. lenktynių” dalyvių. Juolab, kad svečias mielai sutiko atsakyti į keletą spaudos centro vadovo Juozo Mažeikio klausimų.
Trumpa lenktynininko A. Vasiljevo dosje:

Gimė 1972. 01.13 Rusijoje

Automobilių sporto pradžiamokslis – kartai, 1988 m. buvusios TSRS “Sąjunginės” kartų klasės vicečempionas.

1989-1991m. – automobilio ralio NAMI komandos narys

1995 m. masiškiausių Rusijos ralio lenktynių “Gonki na vyživanije” (“Lenktynės dėl išlikimo”) laimėtojas.

1997m. - “Touring” žiedinių lenktynių serijos laimėtojas.

Nuo 2000 m. iki šiol lenktyniauja ilgų nuotolių serijos lenktynėse “Snoras Spyker Squadron” komandoje. Palangoje kartu su kitais ekipos nariais britu Peteriu Dumbrecku, vokiečiu Ralfu Kelleneriu ir lietuviu Jonu Gelžiniu vairuos retą, Lietuvos trasose debiutuojantį “Spyker C8 Spyder GT2R” automobilį.
Aleksejau, regis, jūs pirmą kartą Lietuvoje? Kokie pirmieji įspūdžiai apie šalį ir žmones?

Prieš porą metų akies krašteliu teko dalį Lietuvos stebėti pro automobilio langą. Dabar kas kita – gerokai daugiau pasižvalgiau ir miestuose, ir kaimuose. Kas pirmiausia stebina rusą? Tai švara ir tvarka, kokios galime tik pavydėti. Lietuva daug civilizuotesnis kraštas nei jūsų kaimynė ir mano daug kartų matyta Lenkija. Tai tvirtinu ne iš mandagumo, tačiau nuoširdžiai įsitikinęs ir su rusams būdingu atvirumu.

Iš lietuvių žinoma geriausia pažįstu lenktyninkus. Jie puikūs, azartiški, tikrai išmanantys savo reikalą. Ko trūksta jums ar bent daugumai lietuvių, - tai didesnės praktikos, dalyvavimo atsakingose, aukšto lygio lenktynėse ir, žinoma, valstybės didesnio dėmesio automobilių sportui.

O kuo jus paviliojo “Omnitel 1000 km. lenktynės”, kurios, kaip teigia patys sportininkai, kotiruojamos kaip didžiausias ir prestižiškiausias automobilių sporto renginys Baltijos šalyse? 
Galbūt ne tik Baltijos šalyse? Nebūkite labai kuklūs. Sakau nuoširdžiai, su būdingu rusišku atvirumu – nesitikėjau Lietuvoje tokios aukšto lygio varžybų organizacijos, kur viskas apgalvota iki smulkmenų, parengta visa informacija, reikalinga sportininkams ir komandų vadovams.
Kuo labiausiai patinka šios varžybos? Pirmiausia organizatorių suteikta galimybe vienodomis sąlygomis varžytis visiems. Retai tenka matyti, kad šalia greitųjų “Porsche” trasoje visai jaukiai jaustųsi ir mažylio “Yaris” vairuotojas. 

Negaliu nepritarti organizatorių vykusiai ir apgalvotai priimtam atrankos kriterijui, kai pagal nustatytą ir iš anksto paskelbtą koeficientą į 1000 km. lenktynių startą savo automobilius išvairuos tik atitinkamas skaičius kiekvienos grupės greičiausiųjų.

Užtat net mažiausio litražo automobilius vairuojantys galės džiaugtis iškovoję galimybę kartu varžytis vienoje trasoje su didžiausiais monstrais. Mes pasižadame iš anksto juos gerbti ir nepykti, kai teks trasoje juos lenkti galbūt ir ne po vieną kartą.

Negali nežavėti ir ypatinga lenktynes supanti aura, spalvingos atrakcijos, kurias teko stebėti vakar ir kurių daug daugiau dar laukia kitomis lenktynių dienomis. Visa tai kartu sukuria reginį, kuris nedarytų gėdos ir kitoms gerokai nei Lietuva didesnėms šalims. Todėl ne tik aš, bet ir visa mūsų komanda mielai ieškosime varžybų kalendoriuje laisvų dienų išvykai į Lietuvą, jei tik mus dar pakviesite.

  “Omnitel 1000 km lenktynių“ spaudos centras – 

Viešųjų ryšių agentūra “Visus Bonus”  Tel./Faks: 8 (5) 230 57 25

